Politiet gjorde ikke nok for at beskytte den højreorienterede debattør og islamkritiker Rasmus Paludans ytringsfrihed, da han i dag demonstrerede på Blågårds Plads på Nørrebro i København.

Det siger han til DR Nyheder, efter at politiet ifølge ham selv beordrede ham til at forlade området, efter hans tilstedeværelse resulterede i uroligheder.

På Blågårds Plads kastede Rasmus Paludan blandt andet med koranen og blev efter meget kort tid angrebet af, hvad han selv vurderer, var en mand af somalisk afstamning.

- Der skete det, at jeg blev angrebet af en somalier, og så anholdt politiet ham og hev mig ind i en mandskabsvogn. Der havde jeg nået at demonstrere i rundt regnet to minutter, siger Rasmus Paludan.

Han kom ikke til skade ved angrebet, men fik jakken flået åben.

- Så var jeg i en mandskabsvogn i ret lang tid - måske et kvarters tid. Så var jeg ude at demonstrere i fem-syv minutter, imens der blev skudt med fyrværkeri og kastet med sten. Så blev jeg bedt om at sætte mig ind i mandskabsvognen igen, og det var ikke et valg, for så var jeg fortsat med at demonstrere, siger han.

- Vi blev kørt ud af Nørrebro, og der blev kastet ting på mandskabsvognen, og så fik jeg forbud mod at fortsætte demonstrationen på Blågårds Plads, siger han.

Kritiserer politiet

Han har nu anmeldt en ny demonstration i de kommende timer et andet sted i byen til politiet.

- Jeg ringede til politiet for 10 minutter siden og sagde, at det gør vi, siger han.

Risikerer du ikke, at det hele gentager sig her?